Vážení spoluobčania,

dovoľte mi, aby som sa Vám prihovoril v prvý deň nového roku 2020. Pred niekoľkými hodinami sme sa rozlúčili so starým rokom, ktorý zostáva už len v našich spomienkach a činoch. Prvé dni nového roka nám tradične poskytujú príležitosť na bilancovanie, je čas obzretia sa späť a zhodnotenia toho, čo sme uplynulí rok zažili a dosiahli, ale aj naznačiť plány a vízie do nového roku.

A aký bol pre nás rok 2019 z pohľadu samosprávy?

Z vlastných zdrojov sa nám podarilo zrekonštruovať bývalý učiteľský byt, kde sme vytvorili nové miesto pre náš obecný úrad. Od mája poskytujeme naše služby pre občanov v týchto vynovených reprezentatívnych priestoroch, na úrovni 21-ho storočia.

V marci sa v areáli miestnej materskej školy vybudovalo detské ihrisko z dotačného programu Úradu vlády Slovenskej republiky.

Z programu obnovy dediny sa vykonala revitalizácia starej časti cintorína, odstránili sa invázne druhy rastlín, zatrávnil sa vyčistení priestor a vysadili sa staré odrody ovocných stromov.

Boľavým miestom našich plánov zostalo budovanie kanalizácie obce, žiaľ v uplynulom roku sa nám nepodarilo pokračovať v ďalšej etape výstavby kanalizácie, ale aj napriek tomu, sa zo všetkých síl snažíme získať finančné prostriedky z grantov na tento prioritný projekt.

A v neposlednom rade chcem spomenúť začiatok vykonávania podnikateľskej činnosti obce, prevádzkovanie bistra, ktorá tiež patrí k základnej vybavenosti obce. Táto činnosť priniesla so sebou potrebu rozšírenia sociálnych miestností pre šport, kde sa vybudovala terasa, ktorá sa neskôr zastrešila, túto výstavbu obec financovala taktiež z vlastných ušetrených zdrojov, veľa stavebných prác sa vykonalo formou brigád na ktorých sa zúčastnili obyvatelia našej obce, za čo im veľmi pekne ďakujem. Výkon podnikateľskej činnosti v podmienkach tak malej samosprávy ako je naša, je skôr raritou, ale stále sa učíme a zdokonaľujeme sa.

V roku 2019 sme pokračovali v tradícií našich kultúrnych a športových podujatí, vymenovanie všetkých pri trvalo príliš dlho, preto spomeniem len niektoré. Druhýkrát sme sa zúčastnili na gastrofeste v Komoči, odkiaľ sme priviezli dve kolektívne ocenenia, a aj týmto spôsobom sme prispeli k propagácii našej malej obce.

V auguste sa uskutočnil Deň obce, aj keď v tomto roku trošku netradične jednodňový, ale plný súťaží, programov, atrakcií, a o úspechu svedčilo aj veľké množstvo ľudí, ktoré toto podujatie navštívilo. Z koncoročných akcií chcem spomenúť hlavne uvedenie novej knihy o našej obci Hosťová – Nyitrageszte, ktorá je výsledkom tvrdej práce kolektívu autorov. Kniha je dvojjazyčná a dôstojným spôsobom predstavuje našu minulosť, ale aj o smerovaní obce, o to je cennejšia, že je to len druhá samostatná publikácia o našej obci. Zo športového prostredia chcem okrem Memoriálu Mariána Balka spomenúť tretie miesto hosťovského futbalového družstva na vianočnom turnaji siedmej triedy koncom decembra. Veľa kultúrnych a športových podujatí sa konalo v úzkej spolupráci s občianskymi združeniami, ktoré pôsobia na našom území, a ktoré sú podporované s finančnými prostriedkami z rozpočtu obce, aj týmto sa snažíme o zachovanie tradícií, ako je napríklad aj fungovanie futbalového klubu, ktorý má u nás viac ako polstoročnú históriu.

Veľmi ma teší fungovanie materskej školy, kde máme rekordný počet zapísaných detí, zabezpečili sme pre nich nové stoličky a stoly, ako aj nákup didaktických hračiek, ktorými sme prispeli vyššej úrovni vzdelávania našich najmenších.

A čo nás čaká v roku 2020?

Vďaka úspešným projektom sa vybuduje sieť WIFI pre Teba, ktorá zabezpečí na verejných priestranstvách v obci, voľnú internetovú sieť, výška podpory je 13 500,00 eur. Z eurofondov sa podarilo získať finančné prostriedky na druhú etapu kamerového systému, ktorý výrazným spôsobom pomáha pri bezpečnosti v našej obci.

Finančná podpora predstavuje čiastku 46 618,00 eur,  do tretice je rekonštrukcia exteriéru kultúrneho domu, cieľom projektu sú stavebné úpravy a zateplenie budovy, na ktoré sme získali dotáciu vo výške 24 000,00 eur. Samozrejme máme podané aj ďalšie žiadosti o podporu, ktoré zatiaľ nie sú vyhodnotené, dve sú podané na spomínanú kanalizáciu obce. Vyhodnotenie týchto žiadostí môže trvať niekoľko mesiacov.

Obecné zastupiteľstvo schválilo na svojom decembrovom zasadnutí základný finančný nástroj na rok 2020, rozpočet obce. Z kapitálových investícií sa vyčlenili prostriedky na rozšírenie verejného vodovodu na ulici pri ranči.

Okrem toho sa vybavuje územné rozhodnutie a stavebné povolenie na výstavbu druhého nájomného domu v našej obci, verejné obstarávanie na dodávateľa stavebných prác prebehlo na jeseň 2019.

Kvôli rastúcim nákladom na zber, zvoz a uloženie odpadov sme opakovane museli pristúpiť k zvýšeniu poplatkov za komunálne odpady od januára 2020.

Nová situácia nastáva najmä s prijatím nového zákona o odpadoch, no najmä v súvislosti so zvýšením poplatku za uloženie komunálneho odpadu. Našou prvoradou úlohou je v spolupráci s organizáciou zodpovednosti výrobcov zefektívniť zber separovaného odpadu v obci. Výsledkom má byť zníženie objemu zmesového odpadu, odpadu ukladaného na skládku. Pretrvávajúcim rizikom je zabezpečenie zodpovedného prístupu občanov pri triedení separovaných zložiek odpadu.

Vo februári sa uskutočnia aj parlamentné voľby, kde budeme voliť nových predstaviteľov, ktorí veľakrát rozhodujú aj o smerovaní samospráv, miest a obcí. Pevne dúfam, že po celý rok bude v našej republike ekonomická a politická stabilita, ktorá je základom, aby mestá a obce mohli bezproblémovo fungovať a byť nápomocný občanom.

Chcem sa poďakovať všetkým, ktorí v uplynulom roku svojou ochotou, prácou a snahou prispeli k rozvoju a zveľaďovaniu našej obce, členom všetkých formálnych aj neformálnych organizácií a združení, ktorí svojou aktivitou pomáhajú vytvárať lepšie podmienky pre nás všetkých.

Vážení spoluobčania!

Na záver môjho príhovoru vyslovujem želanie, zachovajme si slávnostné chvíle z vianočných a novoročných sviatkov po celý rok, vážme si jeden druhého, majme radi našu obec, zachovajme si úctu jeden k druhému. K tomu Vám všetkým želám osobne, v mene poslancov obecného zastupiteľstva a v mene pracovníkov obce, veľa zdravia, šťastia, lásky, a veľa trpezlivosti pri riešení osobných problémov a pri každodennej práci. Prajem Vám všetkým šťastný a úspešný Nový rok 2020.

*01. januára 2020 Ing. Miroslav Brath*

*starosta Obce Hosťová*